অল্প সময়ের মধ্যেই ঘূর্ণাবর্ত শক্তি বাড়িয়ে যে অতি গভীর নিম্নচাপে পরিণত হবে, তেমনটা আন্দাজ করতে পারেননি আবহবিদদের একাংশ। অথচ সোমবার তেমনটাই ঘটেছে। তার পরেই কালীপুজোর আবহাওয়া কেমন থাকবে, দুর্গাপুজোর মতো বৃষ্টি হবে কিনা, তা নিয়ে চর্চা শুরু হয়েছে আবহবিদ মহলের একাংশেই।
যদিও আলিপুর আবহাওয়া দফতর জানাচ্ছে, এখনই কালীপুজোর আবহাওয়ার বিষয়ে পূর্বাভাস দেওয়া সম্ভব নয়। তবে দফতরের তথ্য বলছে, ২০১৩ সালের পরে অক্টোবর মাসে এত বৃষ্টি হয়নি যা চলতি বছরে হচ্ছে।
আবহবিদ মহলের একাংশের বক্তব্য, খুব অল্প সময়ের মধ্যেই সোমবার ঘূর্ণাবর্ত শক্তি বৃদ্ধি করে অতি গভীর নিম্নচাপে পরিণত হয়েছিল। ঘূর্ণাবর্তের জেরে বৃষ্টি হবে, তেমনটা পূর্বাভাস অবশ্য ছিল। কিন্তু সেটা যে অতটা প্রবল শক্তিশালী হয়ে উঠবে, তা আন্দাজ করা যায়নি।  মঙ্গলবার এ বিষয়ে এক আবহবিদ বলেন, ‘‘সোমবারের অতি গভীর নিম্নচাপ খুব অল্প সময়ের মধ্যে শক্তিশালী হয়েছে। সেটা প্রথমে আন্দাজ করা যায়নি।’’ তার প্রভাবেই বৃষ্টি।
এদিন অবশ্য শহরে আর বৃষ্টি হয়নি। অতি গভীর নিম্নচাপটি ঝাড়খণ্ডের দিকে চলে গিয়েছে বলে আবহাওয়া দফতর সূত্রের খবর। দফতর এও জানাচ্ছে যে, আগামী দু’তিন দিনের মধ্যে বৃষ্টি হওয়ার কোনও লক্ষণ নেই।
এ বিষয়ে দফতরের অধিকর্তা গণেশকুমার দাস বলেন, ‘‘কালীপুজোর আবহাওয়া নিয়ে এখনই কিছু বলা সম্ভব নয়। তবে ২০১৩ সালের পরে অক্টোবর মাসে এত বৃষ্টি হয়নি, যেটা এই বছরে হচ্ছে।’’